Brits-polisie op soek na dié ‘gevaarlike’ ontsnaptesArgieffoto Die polisie in Brits, Noordwes, is op soek na vier “gevaarlike” verhoorafwagtendes wat Vrydag in ŉ polisievoertuig ontsnap het. “Chris Sithole (24), Alfonso Mpofu (25), Gibson Msimango (25), al drie van Zimbabwe, en Ontse Lebese (27) van Ga-Rankuwa, het ontsnap toe polisiebeamptes hulle van Mogwase-gevangenis na die Brits-landdroshof vervoer het,” het brig. Leonard Hlathi, woordvoerder van die polisie, gesê. Die vier het ontsnap toe die polisie hulle en ander vier verdagtes na die hof vervoer het. Sithole en Mpofu is albei in hegtenis geneem op aanklagte van verkragting, moord en roof. Die ander twee verdagtes, Msimango en Lebese, is albei in hegtenis geneem vir huisbraak. “Die ondersoek oor die ontsnapping duur voort,” het Hlathi bygevoeg. Lt.genl. Baile Motswenyane, provinsiale polisiekommissaris, het haar ontevredenheid oor die voorval uitgespreek. “Geen steen sal onaangeraak gelaat word om tot die kern van hierdie ontsnapping te kom nie,” het sy gesê. “Enige lid wat verantwoordelik is of nalatig was, sal aanspreeklik gehou word en behoorlike stappe sal gedoen word.” Enigiemand met inligting oor die verdagtes word versoek om met kaptein Jonas Masinamela by 082 416 0712 in verbinding te tree.